Klopjag op oud-burgemeester se huis om R51 m. te kry | Netwerk24
Deur Meghan Lawrence 10 Oktober 2019 11:41
’n Klopjag is vroeg Donderdagoggend op Zandile Gumede, voormalige burgemeester van eThekwini in KwaZulu-Natal, se huis gedoen as deel van ’n hofbevel om sowat R230 miljoen se bates te bekom.
Natasha Ramkisson-Kara, provinsiale woordvoerder van die nasionale vervolgingsgesag (NVG), sê ’n taakspan het op Gumede en verskeie ander mense se huise toegeslaan.
“Die klopjag hou verband met die klagte teen die voormalige burgemeester en beweerde bondgenote,” sê Ramkisson-Kara.
Gumede en van haar amptenare, sowel as ’n raadslid, het in Mei in ’n hof in Durban verskyn in verband met klagte van korrupsie en bedrog.
“Die batebeslagleggingseenheid in KwaZulu-Natal het verlede week ’n lasbrief bekom om op van die beskuldigde se bates van minstens R51 miljoen beslag te lê,” sê sy.
Sy sê van die bates sluit eiendom en luukse motors soos ’n Lamborghini, Porsche en Jaguar in.
Van die bates is ook in trusts versteek, terwyl van die bates in maatskappye en bankrekeninge is.
Ramkisson-Kara sê die hof het ’n kurator vir die goedere aangestel om die bates ter waarde van R230 571 760,96 op te spoor.
Die bates sal gehou word totdat die saak afgehandel is.
Die saak hervat op 15 Januarie.
Meer oor: Nasionale Vervolgingsgesag | Zandile Gumede | Ethekwini | Kwazulu-Natal | Huis | Burgemeester | Klopjag
Geskarrel in ANC oor Gumede wat haar bedanking terugtrek